**ՀԱԿԱԿՈՌՈՒՊՑԻՈՆ ԿՈՄԻՏԵԻ ԾԱՌԱՅՈՂՆԵՐԻ ԹԵԿՆԱԾՈՒՆԵՐԻ ԸՆՏՐՈՒԹՅԱՆ ՄՐՑՈՒԹԱՅԻՆ ՀԱՆՁՆԱԺՈՂՈՎԻ ԿԱԶՄՈՒՄ ՔԱՂԱՔԱՑԻԱԿԱՆ ՀԱՍԱՐԱԿՈՒԹՅԱՆ ՆԵՐԿԱՅԱՑՈՒՑՉԻ ՆԵՐԳՐԱՎՄԱՆ**

**ԿԱՐԳԸ ՀԱՍՏԱՏԵԼՈՒ ՄԱՍԻՆ**

Ղեկավարվելով «Հակակոռուպցիոն կոմիտեի մասին» օրենքի 11-րդ հոդվածի 2-րդ մասի 3-րդ կետով և 17-րդ հոդվածի 2-րդ մասով՝

**Հրամայում եմ**

1. Սահմանել հակակոռուպցիոն կոմիտեի ծառայողների թեկնածուների ընտրության մրցութային հանձնաժողովի կազմում քաղաքացիական հասարակության ներկայացուցչի ներգրավման կարգը՝ համաձայն հավելվածի:

2. Սույն հրամանն ուժի մեջ է մտնում ստորագրման օրվանից:

**Արդարադատության երրորդ դասի**

**պետական խորհրդական՝ Սասուն Խաչատրյան**

Հավելված

ՀՀ հակակոռուպցիոն կոմիտեի նախագահի

\_\_\_\_\_\_\_\_\_\_\_\_\_\_\_\_թ-ի թիվ հրամանի

**Կ Ա Ր Գ**

**ՀԱԿԱԿՈՌՈՒՊՑԻՈՆ ԿՈՄԻՏԵԻ ԾԱՌԱՅՈՂՆԵՐԻ ԹԵԿՆԱԾՈՒՆԵՐԻ ԸՆՏՐՈՒԹՅԱՆ ՄՐՑՈՒԹԱՅԻՆ ՀԱՆՁՆԱԺՈՂՈՎԻ ԿԱԶՄՈՒՄ ՔԱՂԱՔԱՑԻԱԿԱՆ ՀԱՍԱՐԱԿՈՒԹՅԱՆ ՆԵՐԿԱՅԱՑՈՒՑՉԻ ՆԵՐԳՐԱՎՄԱՆ**

**I. ԸՆԴՀԱՆՈՒՐ ԴՐՈՒՅԹՆԵՐ**

1. Սույն կարգով սահմանվում են Հակակոռուպցիոն կոմիտեի ծառայողների թեկնածուների ընտրության մրցութային հանձնաժողովի (այսուհետ նաև՝ Հանձնաժողով) կազմում քաղաքացիական հասարակության ներկայացուցչի (այսուհետ նաև՝ Ներկայացուցիչ) ներգրավման հետ կապված հարաբերությունները:

2. Հանձնաժողովի կազմում ներկայացուցչի ներգրավման գործընթացն իրականացվում է Հայաստանի Հանրապետության հակակոռուպցիոն կոմիտեի (այսուհետ նաև՝ Կոմիտե) կողմից՝ մրցութային կարգով:

3. Ներկայացուցչի թեկնածությունները կարող են առաջադրել այն հասարակական կազմակերպությունները, որոնք ունեն հակակոռուպցիոն ոլորտում գործունեության հինգ տարվա փորձառություն:

**II. ՀԱՆՁՆԱԺՈՂՈՎԻ ԿԱԶՄՈՒՄ ՆԵՐԿԱՅԱՑՈՒՑՉԻ ՆԵՐԳՐԱՎՄԱՆ ՄԱՍԻՆ ՀԱՅՏԱՐԱՐՈՒԹՅՈՒՆԸ**

4. Կոմիտեի նախագահը Հակակոռուպցիոն կոմիտեի ծառայողների առաջին կազմի ընտրության համար Մրցութային հանձնաժողով ձևավորելու նպատակով «Հակակոռուպցիոն կոմիտեի մասին» օրենքի (այսուհետ՝ Օրենք) 48-րդ հոդվածի 13-րդ մասով սահմանված ակտերի հաստատումից հետո՝ հնգօրյա ժամկետում ապահովում է հանձնաժողովի կազմում քաղաքացիական հասարակության ներկայացուցչի ներգրավման վերաբերյալ հայտարարության հրապարակումը։ Իսկ հետագայում Հակակոռուպցիոն կոմիտեի ծառայողների ընտրության համար մրցութային նոր հանձնաժողով ձևավորելու նպատակով Կոմիտեի նախագահը ապահովում է Հանձնաժողովի կազմում քաղաքացիական հասարակության ներկայացուցչի ներգրավման վերաբերյալ հայտարարության հրապարակումը՝ Օրենքի 17-րդ հոդվածի 5-րդ մասով մրցույթ նշանակվելուց հետո` հինգ օրվա ընթացքում: Հայտարարությունը հրապարակվում է Հայաստանի Հանրապետության հրապարակային ծանուցումների պաշտոնական իտերնետային կայքէջում (www.azdarar.am) և Կոմիտեի պաշտոնական ինտերնետային կայքէջում:

5. Հայտարարության մեջ պետք է ներառվեն առնվազն հետևյալ տվյալները`

1) հայտերը ներկայացնելու վայրը, հասցեն, հայտն ընդունելու հետ կապված պատասխանատու անձի հեռախոսահամարը և էլեկտրոնային փոստի հասցեն.

2) հայտերի ընդունման օրերը և ժամերը.

3) հայտատուներին ներկայացվող պահանջները և հայտին կից ներկայացվող անհրաժեշտ փաստաթղթերի ցանկը.

4) հայտերը ներկայացնելու վերջնաժամկետը:

**III. ՆԵՐԿԱՅԱՑՈՒՑՉԻ՝ ՀԱՆՁՆԱԺՈՂՈՎԻ ԿԱԶՄՈՒՄ ՆԵՐԳՐԱՎՎԵԼՈՒ ՆՊԱՏԱԿՈՎ ՀԱՅՏԵՐԸ ՆԵՐԿԱՅԱՑՆԵԼԸ**

6. Հայտատուների կողմից հայտերը ներկայացվում են Հակակոռուպցիոն կոմիտեին՝ հայտարարությունը հրապարակվելու հաջորդ օրվանից սկսած՝ տասը աշխատանքային օրվա ընթացքում:

7. Հայտը և կից ներկայացվող փաստաթղթերը (այսուհետ՝ փաստաթղթեր) կարող են հանձնվել առձեռն, ուղարկվել փոստով կամ ներկայացվել հայտարարության մեջ նշված էլեկտրոնային փոստի հասցեին՝ էլեկտրոնային թվային ստորագրությամբ հաստատված եղանակով:

8. Փաստաթղթերն ընդունելու նպատակով Հակակոռուպցիոն կոմիտեում վարվում է համապատասխան գրանցամատյան, որում նշվում են հայտատուների վերաբերյալ հայտով ներկայացված տեղեկությունները և փաստաթղթերի քանակը:

9. Փոստով ուղարկված փաստաթղթերը համարվում են ժամկետում ներկայացված, եթե դրանք հանձնվել են փոստային առաքման՝ մինչև սույն կարգով սահմանված հայտերի ընդունման համար նշված ժամկետի ավարտը:

10. Փոստով և էլեկտրոնային եղանակով ուղարկված փաստաթղթերի ստացման վերաբերյալ հայտատուն ծանուցվում է փաստաթղթերն ստանալուն հաջորդող մեկ աշխատանքային օրվա ընթացքում՝ իր կողմից ներկայացված էլեկտրոնային փոստի հասցեով:

**IV. ՆԵՐԿԱՅԱՑՈՒՑՉԻՆ ՆԵՐԿԱՅԱՑՎՈՂ ՊԱՀԱՆՋՆԵՐԸ ԵՎ ՆԵՐԳՐԱՎՄԱՆ ԸՆԹԱՑԱԿԱՐԳԸ**

11. Հանձնաժողովի կազմում որպես քաղաքացիական հասարակության ներկայացուցիչ կարող է ընդգրկվել այն անձը, որը հակակոռուպցիոն ոլորտում ունի առնվազն հինգ տարվա մասնագիտական աշխատանքային փորձառություն:

12. Յուրաքանչյուր հայտատու կարող է ներկայացնել մեկ ներկայացուցչի թեկնածություն:

13. Հայտատուները պետք է ներկայացնեն՝

1) հայտ՝ ուղղված Հակակոռուպցիոն կոմիտեի նախագահին.

2) հայտատու հասարակական կազմակերպության անվանումը, հասցեն, հեռախոսահամարը, էլեկտրոնային փոստի հասցեն.

3) հասարակական կազմակերպության անունից հայտը ներկայացնող անձի՝ հասարակական կազմակերպության լիազորված անձ լինելու փաստը հաստատող փաստաթուղթ.

4) հասարակական կազմակերպության՝ հակակոռուպցիոն ոլորտում փորձառությունը հավաստող փաստաթղթերը (հակակոռուպցիոն ոլորտում իրականացված ծրագրերը, ծրագրերի բովանդակությունը, իրականացման ժամանակահատվածը, ստացված արդյունքները)

5) ներկայացուցչի ինքնակենսագրություն (այդ թվում՝ մասնագիտական գործունեության նկարագրությամբ)՝ կցելով  հակակոռուպցիոն ոլորտում առնվազն հինգ տարվա մասնագիտական աշխատանքային փորձառությունը հավաստող փաստաթղթեր (այդ թվում՝ առկայության դեպքում՝ գործատուի կողմից տրամադրված տեղեկանք).

6) հայտարարություն՝ ներկայացուցչի՝ Հայաստանի Հանրապետությունում գրանցված որևէ կուսակցության անդամ չհանդիսանալու մասին:

14. Ներկայացուցչի ներգրավման նպատակով Կոմիտեի կողմից ստուգվում են ներկայացված փաստաթղթերի ամբողջականությունը և համապատասխանությունը: Փաստաթղթերի ամբողջականությունը և համապատասխանությունն ստուգելուց հետո կազմվում է համապատասխան արձանագրություն:

15. Փաստաթղթերը թերի լինելու կամ անհրաժեշտ փաստաթղթերի ցանկին չհամապատասխանելու դեպքերում հայտ ներկայացնողը դրա մասին պատշաճ ձևով ծանուցվում է մեկ աշխատանքային օրվա ընթացքում (հեռախոսով, էլեկտրոնային փոստով կամ գրավոր), և նրան տրամադրվում է մեկ աշխատանքային օր թերությունները շտկելու համար:

16. Սահմանված ժամկետում թերությունները չշտկելու դեպքում քաղաքացիական հասարակության ներկայացրած հայտին ընթացք չի տրվում:

17. Կոմիտեի անձնակազմի կառավարման ստորաբաժանումը փաստաթղթերն ստանալուց հետո՝ հնգօրյա ժամկետում, իսկ թերությունների առկայության դեպքում՝ հայտատուի կողմից թերությունները վերացնելուց հետո՝ եռօրյա ժամկետում ապահովում է փաստաթղթերի ամփոփումը և սույն կարգի 18-րդ կետով սահմանված եղանակով քաղաքացիական հասարակության ներկայացուցչի՝ հանձնաժողովի կազմում ներգրավելու գործընթացը:

18. Եթե սույն կարգով սահմանված չափանիշներին համապատասխանում է միայն մեկ քաղաքացիական հասարակության ներկայացուցիչ, ապա վերջինս սահմանված պահանջներին համապատասխանելու դեպքում փաստաթղթերի ուսումնասիրելուց հետո ընդգրկվում է հանձնաժողովի կազմում: Եթե սահմանված չափանիշներին համապատասխանում են մեկից ավելի հասարակական կազմակերպության ներկայացուցիչ, ապա նախապատվությունը տրվում է  հակակոռուպցիոն ոլորտում առավել մեծ փորձառություն (առավել երկար գործունեություն) ունեցող հասարակական կազմակերպության ներկայացուցչին:

19. Արդյունքներն ամփոփելուց հետո, հակակոռուպցիոն կոմիտեի նախագահը մրցույթում հաղթող ճանաչված ներկայացուցչին ներգրավում է հանձնաժողովի կազմում և մեկօրյա ժամկետում մրցույթի արդյունքների վերաբերյալ տեղեկատվությունը տեղադրում է Հակակոռուպցիոն կոմիտեի պաշտոնական ինտերնետային կայքէջում և Հայաստանի Հանրապետության հրապարակային ծանուցումների պաշտոնական իտերնետային www.azdarar.am կայքէջում: